CELEX: 62015TN0285
Language: el
Date: 2015-05-29 00:00:00
Title: Υπόθεση T-285/15: Προσφυγή-αγωγή της 29ης Μαΐου 2015 — Syria Steel και Al Buroj Trading κατά Συμβουλίου

14.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 302/56
            
         Προσφυγή-αγωγή της 29ης Μαΐου 2015 — Syria Steel και Al Buroj Trading κατά Συμβουλίου
   (Υπόθεση T-285/15)
   (2015/C 302/72)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες-ενάγουσες: Syria Steel SA (Χομς, Συρία)· και Al Buroj Trading (Δαμασκός, Συρία) (εκπρόσωποι: V. Davies, Solicitor και T. Eicke, QC)
   
      Καθού-εναγόμενο: Συμβούλιο της Ευρωπαϊκής Ένωσης
   
      Αιτήματα
   
   Οι προσφεύγουσες-ενάγουσες [στο εξής: προσφεύγουσες] ζητούν από το Γενικό Δικαστήριο:
   
               —
            
            
               να ακυρώσει την απόφαση 2013/255/ΚΕΠΠΑ του Συμβουλίου, της 31ης Μαΐου 2013, σχετικά με περιοριστικά μέτρα κατά της Συρίας (ΕΕ 2013 L 147, σ. 14), όπως έχει τροποποιήθει, και/ή την εκτελεστική απόφαση (ΚΕΠΠΑ) 2015/383 του Συμβουλίου, της 6ης Μαρτίου 2015, για την εφαρμογή της απόφασης 2013/255/ΚΕΠΠΑ σχετικά με περιοριστικά μέτρα κατά της Συρίας (ΕΕ 2015 L 64, σ. 41), καθόσον αφορούν τις προσφεύγουσες·
            
         
               —
            
            
               να ακυρώσει τον κανονισμό (EΕ) 36/2012 του Συμβουλίου, της 18ης Ιανουαρίου 2012, σχετικά με περιοριστικά μέτρα λόγω της κατάστασης στη Συρία και την κατάργηση του κανονισμού (EE) 442/2011 (ΕΕ 2012 L 16, σ. 1), όπως έχει τροποποιηθεί, και/ή τον εκτελεστικό κανονισμό (ΕΕ) 2015/375 του Συμβουλίου, της 6ης Μαρτίου 2015, για την εφαρμογή του κανονισμού (EE) 36/2012, σχετικά με περιοριστικά μέτρα λόγω της κατάστασης στη Συρία (ΕΕ 2015 L 64, σ. 10), καθόσον αφορούν τις προσφεύγουσες·
            
         
               —
            
            
               να υποχρεώσει την Ευρωπαϊκή Ένωση να αποκαταστήσει τη ζημία των προσφευγουσών,
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής τους οι προσφεύγουσες προβάλλουν δύο λόγους.
   
               1.
            
            
               Με τον πρώτο λόγο ακυρώσεως προβάλλεται έλλειψη νόμιμης βάσεως των περιοριστικών μέτρων εις βάρος των προσφευγουσών και/ή πρόδηλη πλάνη εκτιμήσεως, επειδή δεν υπάρχει εύλογη σχέση μεταξύ των προσφευγουσών και των προσώπων ή οντοτήτων κατά των οποίων στρέφονται τα επιβαλλόμενα από την Ένωση περιοριστικά μέτρα, ήτοι εκείνων που ωφελούνται από τις πολιτικές του συριακού καθεστώτος ή το στηρίζουν.
            
         
               2.
            
            
               Με τον δεύτερο λόγο ακυρώσεως προβάλλεται ότι οι προσβαλλόμενες αποφάσεις και κανονισμοί του Συμβουλίου προσβάλλουν θεμελιώδη δικαιώματα των προσφευγουσών, όπως κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης και/ή στην Ευρωπαϊκή Σύμβαση των Δικαιωμάτων του Ανθρώπου, συμπεριλαμβανομένων του δικαιώματός τους σε χρηστή διοίκηση, του δικαιώματος άμυνας, της υποχρεώσεως αιτιολογήσεως και του τεκμηρίου αθωότητας, του δικαιώματος αποτελεσματικής ένδικης προστασίας και δίκαιης δίκης, της ελευθερίας ασκήσεως επιχειρηματικής δραστηριότητας και του δικαιώματος ιδιοκτησίας.